ঢাকা: বাংলাদেশ ব্যাংকের ভল্ট থেকে সোনা হেরফেরের ঘটনাটি সাম্প্রতিক সময়ে দেশজুড়ে তোলপাড় তুলেছে। জাতীয় রাজস্ব বোর্ডের (এনবিআর) অধীনস্থ শুল্ক গোয়েন্দার এক প্রতিবেদনের ওপর ভিত্তি করে সংবাদ প্রকাশের পর বিষয়টি প্রকাশ্যে আসে। ঘটনাটি তীব্র প্রতিক্রিয়া সৃষ্টি করেছে রাজনৈতিক মহলেও। এ নিয়ে সরকারের সংশ্লিষ্ট দপ্তরগুলোও বিব্রত। পরিস্থিতি সামলাতে দফায় দফায় বৈঠক চলছে কর্মকর্তাদের মধ্যে। সূত্র বলছে, অর্থমন্ত্রী আবুল মাল আব্দুল মুহিত বিদেশ থেকে ফেরার পর এ নিয়ে তদন্ত কমিটিও গঠিত হতে পারে।